Salme Kandolin

Tervehdyssanat Uukuniemi-juhlilla 2.7.2017

Kunnioitetut veteraanit, arvoisa rouva pääjohtaja, kunnanjohtaja ja koko juhlaväki, lämpimästi tervetuloa perinteisille Uukuniemi-juhlille!

Tänä vuonna haluamme juhlistaa perinteisillä juhlillamme myös Suomen 100 -vuotista itsenäisyyttä. Siniristiliput hulmuavatkin tänään kautta koko Uukuniemen isänmaan kunniaksi. Me uukuniemeläiset tunnemme kiitollisuutta ja ylpeyttä omasta maastamme. - Suomi on monissa kansainvälisissä vertailuissa maailman maista yksi parhaimmista. Huipputasoa meillä on koulutus, demokratian toimivuus, oikeusvaltiokehitys, sosiaalinen oikeudenmukaisuus ja tuloerojen pienuus, turvallisuus, ympäristöpolitiikka sekä ihmisten onnellisuus. Suomen ja muiden pohjoismaiden kaltaisissa hyvinvointivaltiossa, ihmisillä on suurin vapaus tehdä omaa elämäänsä koskevia valintoja.

Ei Suomi kuitenkaan valmis ole ja maailma ympärillä muuttuu jatkuvasti. Muutosten vauhti on nyt kovempi kuin koskaan aikaisemmin ihmiskunnan historiassa. Taustalla on maailmanlaajuisia tekijöitä kuten talouden globalisaatio ja ilmastonmuutos. Mutta nopeimmin vaikuttaa teknologian kehitys. Digitalisaation, robottien ja tekoälyn on arvioitu muuttavan yhteiskuntia jo 20 seuraavan vuoden aikana enemmän kuin sähkön keksiminen.

Muutoksiin vastaaminen on suuri haaste maallemme. Yhteiskunnan toimintaa ja rakenteita joudutaan muokkaamaan moninaisemiksi ja uudenlaiseen työelämään sopiviksi. On pärjättävä kovassa kansainvälisessä kilpailussa ja kyettävä luomaan osallisuuden yhteiskunta, jossa uusin keinoin toteutetaan hyvinvointiyhteiskunnan ideaa siitä, ettei kukaan jää syrjäytymään. - Paljon työtä on siis jälleen edessä, mutta siitä selvitään. Jos sotien jälkeinen köyhä Suomi kykeni rakentamaan yhden maailman parhaista maista, niin kyllä uudet haasteetkin saavat vastauksensa.

Mutta mitä kuuluu Uukuniemelle? - Tänään olemme täällä ottamassa virallisesti käyttöön Uukuniemen pitäjä -nimityksen. Nimitys pohjautuu Kotimaisten kielten keskuksen suositukseen, jonka mukaan lakkautettujen kuntien nimet ovat osa

paikallista kulttuuria ja historiaa, mitä ei saisi hävittää. Uukuniemen nimi esiintyy vähän erilaisissa muodoissaan jo 1500-luvun asiakirjoissa. Vanhan nimen säilyttäminen on uukuniemeläisille suorastaan kunnia-asia. Mutta kyse ei ole pelkästään historian ja kulttuurin säilyttämisestä, vaan myös ihmisten syvistä tunnoista: rakkaasta kotiseudusta, oman identiteetin ja omanarvontunnon säilyttämisestä. Ne ovat osa sitä henkistä voimavaraa, joka pitää yhteisön elävänä, toimivana ja merkityksellisenä.

Asiaa valmisteltaessa kunnalle tehtiin aloite, jossa pyydettiin, että myös kunta ryhtyisi käyttämään Uukuniemestä pitäjänimitystä. Suureksi iloksemme kunta hyväksyi aloitteen yksimielisesti. - Kiitämme lämpimästi kuntaa myönteisestä päätöksestä.

Nyt - tänä juhlapäivänä - osallistumme suurella joukolla oman pitäjäjulistuksen antamiseen. Voisi sanoa, että kysymyksessä on uukuniemeläisittäin historiallinen hetki. Saloissa liehuvat liput juhlistavatkin isänmaan juhlavuoden lisäksi myös Uukuniemen pitäjää.

Mutta miltä sitten näyttää Uukuniemen pitäjän tulevaisuus? - Äskettäin silmiini sattui uutinen tuoreesta Itä-Suomen yliopiston seurantatutkimuksesta, jonka mukaan moni Suomen syrjäisimmistä alueista on jo ohittanut tyhjenemisvaiheensa.

Tähän ovat tutkimuksen mukaan vaikuttaneet: 1) Vapaa-ajan merkityksen kasvu, joka on tuonut syrjäseuduille uudenlaista toimintaa, ihmisiä ja matkailua. 2) Luonnonvaratalouden uusi nousu, erityisesti biotalouden kasvu. 3) Orastavana ilmiönä uusien asukkaiden tulo puhtaaseen ja luonnonmukaisempaan ympäristöön.

Näitä kaikkia vahvoja pohjarakenteita löytyy myös Uukuniemeltä!

Omaehtoinen matkailun kulttuuri on vahvistumassa uusin ideoin ja toteutuksin. Papinniemen leirintäalueesta on kehittymässä ihmisen, luonnon ja kulttuurin kohtauspaikka. Juholan entisöidyn tilan tarjonta ulottuu oopperasta nykymusiikkiin, biisonituotteista itämaisiin kulkuneuvoihin – ja mihin vielä?

Vapaa-ajan asukkaat ovat kutoutuneet osaksi Uukuniemeä ja uukuniemeläisyyttä ja antavat vankan panoksensa täällä tapahtuvaan. Uusia asukkaita on tullut ja entisiä palannut kotiseudulleen viettämään aktiivisia eläkevuosia.

Luonnonvaratalouden keskiössä Uukuniemellä ovat metsät. Biotalouden kasvu antaakin myös täällä pohjaa reaalitalouden kehitykselle. Järvet ja metsät ovat täällä antaneet myös särvintä: kalastajille suomusleipää, marjastajille ja sienestäjille pitempää leipää.

Puhdas ja kaunis luontomme on aarre, joka oikeasti löytyy sateenkaaren päästä!

Mutta miten sitten näitä vahvuuksia voitaisiin hyödyntää entistäkin paremmin? - Ehkä rotevimmat mahdollisuudet löytyvät siitä, että toimintoja pyritään kytkemään laajempiin alueellisiin kehityshankkeisiin. Kaakkois-Suomen ja Etelä-Karjalan suunnitelmista löytyy hankkeita niin luonnonvarojen käytön, matkailun, tietoliikenteen, luomuviljelyn kuin monen muun asian kehittämiseksi.

Esitänkin tässä itämään ajatuksen, että Uukuniemen pitäjä, kenties yhdessä kunnan kanssa, järjestäisi ensi kesänä ei vähempää kuin Uukuniemi Summitin – huippukokouksen, johon kerätään tietoa tätä kulmakuntaa kiinnostavista alueellisista kehityshankkeista. Katsottaisiin löytyisikö niistä, mihin tarttua Uukuniemen pitäjän ja siten myös koko Parikkalan kunnankin kehittämiseksi.

Mutta jo nyt haluaisin tehdä esityksen kahdesta pienestä hankkeesta, jotka voitaisiin panna liikkeelle nopeastikin. Tällaisia ideoitahan pyydettiin kuntavaalien jälkeen.

Ensimmäinen koskee digipalvelujen järjestämistä. Kuten hyvin tiedetään, viranomaisasiointi ja kaikki muukin asiointi on kovaa vauhtia siirtymässä kokonaan sähköiseksi. Eri puolilla Suomea ollaankin perustamassa neuvontapalvelujen verkostoja, sillä kansalaisten avun tarve on osoittautunut suureksi. Eikö Parikkalan kunnassakin voitaisi järjestää kiertävää digineuvontaa niin, että palvelupisteitä olisivat kirjastot – yhtenä Niukkalan kirjasto. Näin edesautettaisiin myös kirjaston säilymistä Uukuniemellä samalla kun asumisen, yrittämisen ja muun toiminnan edellytykset täällä paranisivat. - Itsestään selvää on, että myös tietoliikenneyhteydet on saatava täällä riittäviksi ja kattaviksi.

Toiseksi ehdotan eräänlaista matkailun edistämishanketta, joka liittyy äskettäin perustettuun Geopark Saimaaseen, salpausselkien ja vesistöjen muodostamaan kokonaisuuteen. Geoparkit ovat Unescon suojeluksessa olevia alueita, jotka sisältävät merkittäviä geologisia kohteita, kiinnostavia luontokohteita sekä historiallisia nähtävyyksiä. Ne ovat siis maailmanperintökohteisiin vertautuvia paikkoja - ja luontomatkailun nouseva ala.

Uukuniemellä on keskitetysti merkittäviä jääkauden muokkaamia geologisia muodostelmia ja hienoja luontokohteita – Huttumalja ja muut supat, upeita harjujonoja, joista osa jatkuu Pyhäjärveen suojeltuina saarijonoina, erämaalampia, järviä. Täällä on myös eurooppalaisittainkin merkittävä arkeologinen alue, Papinniemen karjalaisortodoksinen autiokylä. Hyvä vaellusverkosto sekä laavut ja kodat odottavat valmiina.

Uukuniemi voitaisiin kytkeä GeoPark Saimaan oheen sen yhdeksi pieneneksi helmeksi. Tätä kautta Uukuniemikin voisi saada uudenlaista huomiota, matkailijoita ja täkäläisten palvelujen käyttäjiä. Ehkä tämä olisi ensiaskel myös Papinniemen arkeologinen alueen tiellä kohti varsinaista maailmanperintökohteiden luetteloa.

Hyvä juhlayleisö, haluan lopuksi vielä ottaa esille erään merkittävän myönteisen piirteen Uukuniemen pitäjästä. Täällä on aina kunnioitettu perinteitä ja historiaa. Kuluneen vuoden aikana on esille noussut erityisesti alueen ortodoksinen menneisyys. Papinniemen karjalaisortodoksisen muinaiskylän alueelle on rakennettu mielenkiintoinen historiapolku, jonka avajaiset ovat elokuussa. Tänne kirkonkylään on rakennettu Pyhän perheen tsasouna, jonka vihkiäiset ovat reilun viikon kuluttua. Kummun kylään on nousemassa toinen tsasouna, joka tullaan vihkimään ekumeeniseksi hiljentymishuoneeksi.

Ortodoksisen perinteen esiintulo on omalta osaltaan nostanut Uukuniemen historiallista ja kulttuurista monikerroksisuutta näkyviin. Pyhät paikat ovat lisänneet yleistä henkisyyden ilmapiiriä. Myös kaikki tämä kasvattaa Uukuniemen mielenkiintoisuutta ja vahvuutta.

Historian ja menneiden sukupolvien työtä kunnioittaen katsomme luottavaisesti tulevaisuuteen.

Hyvä juhlaväki!

”Me keitämme sillä tulella,

jonka kantamaamosi sytytti,

kylvämme vakasta,

jonka taattosi pani talteen,

niitämme viikatteella,

jonka Sinä pidät terävänä …”

Olkaa siis lämpimästi tervetulleita!